CELEX: 31991D0506
Language: el
Date: 1991-09-09 00:00:00
Title: 91/506/ΕΟΚ: Απόφαση του Συμβουλίου της 9ης Σεπτεμβρίου 1991 για τη θέσπιση ειδικού προγράμματος έρευνας και τεχνολογικής ανάπτυξης στον τομέα των βιομηχανικών τεχνολογιών και των τεχνολογιών των υλικών ( 1990 - 1994 )

Avis juridique important

|

31991D0506

91/506/ΕΟΚ: Απόφαση του Συμβουλίου της 9ης Σεπτεμβρίου 1991 για τη θέσπιση ειδικού προγράμματος έρευνας και τεχνολογικής ανάπτυξης στον τομέα των βιομηχανικών τεχνολογιών και των τεχνολογιών των υλικών ( 1990 - 1994 )  

Επίσημη Εφημερίδα αριθ. L 269 της 25/09/1991 σ. 0030 - 0039

ΑΠΟΦΑΣΗ ΤΟΥ ΣΥΜΒΟΥΛΙΟΥ  της 9ης Σεπτεμβρίου 1991  για τη θέσπιση ειδικού προγράμματος έρευνας και τεχνολογικής ανάπτυξης στον τομέα των βιομηχανικών τεχνολογιών και των τεχνολογιών των υλικών (1990-1994)  (91/506/ΕΟΚ)ΤΟ ΣΥΜΒΟΥΛΙΟ ΤΩΝ  ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 0 παράγραφος 2,  την πρόταση της Επιτροπής (1),  Σε συνεργασία με το Ευρωπαϊκό Κοινοβούλιο (2),  Έχοντας υπόψη τη γνώμη της Οικονομικής και Κοινωνικής Επιτροπής (3),  Εκτιμώντας:  ότι, με την απόφαση 90/221/Ευρατόμ, ΕΟΚ (4), το Συμβούλιο θέσπισε τρίτο πρόγραμμα-πλαίσιο για τις κοινοτικές δράσεις στον τομέα της έρευνας και τεχνολογικής ανάπτυξης (1990-1994), στο οποίο καθορίζονται ιδίως οι δράσεις που πρέπει να αναληφθούν για την  ανάπτυξη των επιστημονικών γνώσεων και τεχνικών ικανοτήτων που χρειάζεται η Κοινότητα, ιδίως για να διαδραματίσει το ρόλο της στον τομέα των βιομηχανικών τεχνολογιών και των τεχνολογιών υλικών- ότι η παρούσα απόφαση πρέπει να ληφθεί με βάση τους λόγους  οι οποίοι εκτίθενται στο προοίμιο της προαναφερόμενης απόφασης-  ότι το άρθρο 130 Ι της συνθήκης προβλέπει ότι η εφαρμογή του προγράμματος-πλαισίου πραγματοποιείται μέσω ειδικών προγραμμάτων που αναπτύσσονται στο εσωτερικό κάθε δράσης-  ότι, από την πλευρά του, το Κοινό Κέντρο Ερευνών συμβάλλει στην υλοποίηση των προαναφερόμενων δράσεων μέσω του δικού του προγράμματος-  ότι η Κοινότητα και η Ευρώπη στο σύνολό της πρέπει να αντιδράσουν κατάλληλα στις διεθνείς προκλήσεις που αντιμετωπίζουν στον τομέα των καινοτόμων βιομηχανικών τεχνολογιών και των τεχνολογιών υλικών-  ότι, δυνάμει του άρθρου 4 και του παραρτήματος Ι της απόφασης 90/221/Ευρατόμ, ΕΟΚ, το ποσό που θεωρείται απαραίτητο για το σύνολο του προγράμματος-πλαισίου περιλαμβάνει ποσό 57 εκατομμυρίων Ecu για τη συγκεντρωτική δράση διάδοσης και αξιοποίησης των  αποτελεσμάτων, κατανεμητέο κατ' αναλογία του ποσού που προβλέπεται για κάθε ειδικό πρόγραμμα-  ότι η απόφαση 90/221/Ευρατόμ, ΕΟΚ, ορίζει ότι στόχος των κοινοτικών δράσεων στον τομέα της έρευνας πρέπει ιδίως να είναι η ενίσχυση της επιστημονικής και τεχνολογικής βάσης της ευρωπαϊκής βιομηχανίας, ιδιαίτερα στους στρατηγικούς τομείς τηης τεχνολογίας  αιχμής, και η ενθάρρυνση της βιομηχανίας ούτως ώστε να βελτιώσει τη διεθνή ανταγωνιστικότητά της- ότι προβλέπει επίσης ότι μια κοινοτική δράση δικαιολογείται εάν η έρευνα συμβάλλει, μεταξύ άλλων, στην ενίσχυση της οικονομικής και κοινωνικής συνοχής της  Κοινότητας και στην προώθηση της συνολικής αρμονικής ανάπτυξής της, ενώ ταυτόχρονα τηρείται ο στόχος της επιδίωξης επιστημονικής και τεχνικής ποιότητας- ότι το πρόγραμμα έρευνας στον τομέα των βιομηχανικών τεχνολογιών και των τεχνολογιών υλικών  αναμένεται ότι θα συμβάλει στην υλοποίηση αυτών των στόχων-  ότι, στον τομέα των εν λόγω τεχνολογιών, πρέπει επειγόντως να συσταθεί και να παγιωθεί ένα γνήσια ευρωπαϊκό βιομηχανικό δυναμικό- ότι από το πρόγραμμα αυτό πρέπει να ωφεληθούν τα ερευνητικά ιδρύματα, οι επιχειρήσεις, συμπεριλαμβανομένων των μικρομεσαίων  επιχειρήσεων (ΜΜΕ), και οι λοιποί οργανισμοί που είναι εγκατεστημένοι στην Κοινότητα και οι οποίοι έχουν τις καλύτερες δυνατότητες να επιτύχουν τους στόχους αυτούς-  ότι, στο παρόν πρόγραμμα πρέπει να συμμετάσχουν, στο μέτρο του δυνατού, οι ΜΜΕ- ότι πρέπει να ληφθούν υπόψη οι ιδιαίτερες ανάγκες τους, χωρίς να θίγεται η επιστημονική και τεχνική ποιότητα του προγράμματος-  ότι εκτός του ειδικού προγράμματος για το ανθρώπινο δυναμικό και την κινητικότητα, πρέπει να ενθαρρυνθεί η εκπαίδευση των ερευνητών και των μηχανικών στο πλαίσιο του παρόντος προγράμματος-  ότι πρέπει να αξιολογηθούν οι επιπτώσεις του παρόντος προγράμματος στην κοινωνία, τον άνθρωπο και το περιβάλλον καθώς και οι ενδεχόμενοι τεχνολογικοί κίνδυνοι που παρουσιάζει-  ότι πρέπει να ενθαρρυνθεί η βασική έρευνα, όσο χρειάζεται, στο σύνολο της Κοινότητας-  ότι, όπως προβλέπεται στο παράρτημα ΙΙ της απόφασης 90/221/Ευρατόμ, ΕΟΚ, πρέπει να ενθαρρυνθεί η βασική τεχνική έρευνα, η ενσωμάτωση των νέων τεχνολογιών στις βιομηχανίες που τις χρησιμοποιούν και η απόκτηση των επιστημονικών και τεχνικών γνώσεων που  απαιτούνται για την κατάρτιση προτύπων και κωδικών ορθής πρακτικής που θα διευκολύνουν τη μεταφορά των τεχνολογιών αυτών-  ότι έγιναν διαβουλεύσεις με την Επιτροπή Επιστημονικής και Τεχνικής Έρευνας (CREST),  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Θεσπίζεται ειδικό πρόγραμμα έρευνας και τεχνολογικής ανάπτυξης για την Κοινότητα στον τομέα των βιομηχανικών τεχνολογιών και των τεχνολογιών των υλικών, ονομαζόμενο στο εξής "πρόγραμμα", όπως ορίζεται στο παράρτημα Ι, για την περίοδο από τις 9  Σεπτεμβρίου 1991 έως τις 31 Δεκεμβρίου 1994.  Άρθρο 2  1. Το ποσό που κρίνεται αναγκαίο για την εκτέλεση του προγράμματος ανέρχεται σε 663,3 εκατομμύρια Ecu. Στο ποσό αυτό περιλαμβάνονται 35 εκατομμύρια Ecu για δαπάνες προσωπικού και διοικητικές δαπάνες.  2. Η ενδεικτική κατανομή του ποσού περιλαμβάνεται στο παράρτημα ΙΙ.  3. Σε περίπτωση που λαμβάνεται απόφαση εκ μέρους του Συμβουλίου, κατ' εφαρμογή του άρθρου 1 παράγραφος 4 της απόφασης 90/221/Ευρατόμ, ΕΟΚ, η παρούσα απόφαση προσαρμόζεται ανάλογα.  Άρθρο 3  Οι λεπτομέρειες για την υλοποίηση του προγράμματος, συμπεριλαμβανομένου του ύψους της χρηματοδοτικής συμμετοχής της Κοινότητας, καθορίζονται στο παράρτημα ΙΙΙ.  Άρθρο 4  1. Κατά τη διάρκεια του δεύτερου έτους εφαρμογής του προγράμματος η Επιτροπή το επαναξετάζει και υποβάλλει έκθεση των αποτελεσμάτων της επανεξέτασης αυτής στο Ευρωπαϊκό Κοινοβούλιο και στο Συμβούλιο, συνοδευόμενη, ενδεχομένως, από προτάσεις  τροποποιήσεων.  2. Κατά τη λήξη του προγράμματος, ομάδα ανεξάρτητων εμπειρογνωμόνων αξιολογεί τα αποτελέσματά του, για λογαριασμό της Επιτροπής. Η έκθεση της ομάδας αυτής, συνοδευόμενη από παρατηρήσεις της Επιτροπής, υποβάλλεται στο Ευρωπαϊκό Κοινοβούλιο και το  Συμβούλιο.  3. Οι εκθέσεις που αναφέρονται στις παραγράφους 1 και 2 συντάσσονται με βάση τους στόχους που καθορίζονται στο παράρτημα Ι της παρούσας απόφασης και σύμφωνα με το άρθρο 2 παράγραφος 4 της απόφασης 90/221/Ευρατόμ, ΕΟΚ.  Άρθρο 5  1. Οι συμβάσεις που συνάπτονται από την Επιτροπή διέπουν τα δικαιώματα και τις υποχρεώσεις κάθε μέρους, συμπεριλαμβανομένων των λεπτομερειών διάδοσης, προστασίας και αξιοποίησης των αποτελεσμάτων της έρευνας, σύμφωνα με τις διατάξεις που  θεσπίζονται κατ' εφαρμογή του άρθρου 130 Ι δεύτερο εδάφιο της συνθήκης.  2. Σύμφωνα με τους στόχους που αναφέρονται στο παράρτημα Ι καταρτίζεται πρόγραμμα εργασίας, το οποίο θα αναπροσαρμόζεται όποτε χρειάζεται. Το πρόγραμμα αυτό θα καθορίζει τους λεπτομερείς στόχους, τον τύπο των έργων που θα αναληφθούν, καθώς και τις  αντίστοιχες χρηματοδοτικές διατάξεις που πρέπει να θεσπιστούν. Η Επιτροπή καταρτίζει τις προσκλήσεις προς υποβολή προτάσεων σχεδίων με βάση το πρόγραμμα εργασιών.  Άρθρο 6  1. Η Επιτροπή είναι υπεύθυνη για την εφαρμογή του προγράμματος. Επικουρείται από επιτροπή, αποτελούμενη από αντιπροσώπους των κρατών μελών, της οποίας προεδρεύει αντιπρόσωπος της Επιτροπής.  2. Ο αντιπρόσωπος της Επιτροπής υποβάλλει στην επιτροπή σχέδιο των ληπτέων μέτρων. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίζει ο πρόεδρος ανάλογα με τον επείγοντα χαρακτήρα του θέματος. Η γνώμη  διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων τις οποίες το Συμβούλιο καλείται να λάβει μετά από πρόταση της Επιτροπής. Κατά τη ψηφοφορία στο πλαίσιο της επιτροπής, οι ψήφοι των  αντιπροσώπων των κρατών μελών σταθμίζονται σύμφωνα με το εν λόγω άρθρο. Ο πρόεδρος δεν λαμβάνει μέρος στη ψηφοφορία.  3. Η Επιτροπή θεσπίζει τα προβλεπόμενα μέτρα, όταν αυτά είναι σύμφωνα με τη γνώμη της επιτροπής.  4. Εάν τα προβλεπόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα ληπτέα μέτρα. Το Συμβούλιο αποφασίζει με ειδική πλειοψηφία.  5. Εάν, μετά την πάροδο τριών το πολύ μηνών από την υποβολή του θέματος στο Συμβούλιο, το Συμβούλιο δεν έχει αποφασίσει, τα προτεινόμενα μέτρα θεσπίζονται από την Επιτροπή.  Άρθρο 7  1. Η διαδιασία του άρθρου 6 εφαρμόζεται ιδίως για:  - την κατάρτιση και την αναπροσαρμογή του προγράμματος εργασιών που αναφέρεται στο άρθρο 5 παράγραφος 2,  - το περιεχόμενο των προσκλήσεων για την υποβολή προσφορών,  - την αξιολόγηση των σχεδίων που αναφέρονται στο παράρτημα ΙΙΙ, καθώς και του προβλεπόμενου ποσού της κοινοτικής συμμετοχής στα σχέδια αυτά, εφόσον το εν λόγω ποσό υπερβαίνει τα 0,75 εκατομμύρια Ecu,  - τις παρεκκλίσεις από τους γενικούς κανόνες, που καθορίζονται στο παράρτημα ΙΙΙ,  - τη συμμετοχή, σε κάθε δράση, οργανισμών και επιχειρήσεων από τρίτες χώρες, που αναφέρονται στο άρθρο 8 παράγραφοι 1 και 2,  - κάθε προσαρμογή της κατανομής του ποσού που αναφέρεται, ενδεικτικά, στο παράρτημα ΙΙ,  - τα μέτρα που πρέπει να ληφθούν για την αξιολόγηση του προγράμματος,  - τις λεπτομέρειες διάδοσης, προστασίας και εκμετάλλευσης των αποτελεσμάτων των ερευνών που διεξάγονται στα πλαίσια του προγράμματος.  2. Όταν, κατ' εφαρμογή της παραγράφου 1 τρίτη περίπτωση, το ποσό της κοινοτικής συμμετοχής δεν υπερβαίνει τα 0,75 εκατομμύρια Ecu, η Επιτροπή ενημερώνει την επιτροπή σχετικά με τα σχέδια καθώς και με το αποτέλεσμα της αξιολόγησής τους.  Η Επιτροπή ενημερώνει επίσης την επιτροπή για την εφαρμογή των συνοδευτικών μέτρων, συμπεριλαμβανομένων των πριμοδοτήσεων σκοπιμότητας, των σχεδίων συνεργατικής έρευνας και των συντονισμένων δράσεων που αναφέρονται στο παράρτημα ΙΙΙ.  Άρθρο 8  1. Η Επιτροπή εξουσιοδοτείται να διαπραγματεύεται, σύμφωνα με το άρθρο 130 Μ της συνθήκης, διεθνείς συμφωνίες με τις τρίτες χώρες μέλη της COST, ιδίως με τις χώρες μέλη της ΕΖΕΣ και με τις χώρες της Κεντρικής και Ανατολικής Ευρώπης, προκειμένου  οι χώρες αυτές να συνδεθούν, εν λόγω ή εν μέρει, με το πρόγραμμα.  2. Όταν έχουν συναφθεί συμφωνίες-πλαίσια για την επιστημονική και τεχνική συνεργασία μεταξύ της Κοινότητας και τρίτων ευρωπαϊκών χωρών, οι οργανισμοί και οι επιχειρήσεις που είναι εγκατεστημένοι σε αυτές τις χώρες μπορούν, σύμφωνα με τη διαδικασία του  άρθρου 6 και βάσει του κριτηρίου του αμοιβαίου οφέλους, να γίνουν δεκτοί προς συμμετοχή σε σχέδιο που αναλαμβάνεται στα πλαίσια αυτού του προγράμματος.  Κανένας αντισυμβαλλόμενος εγκατεστημένος εκτός της Κοινότητας ο οποίος συμμετέχει σε δράση που αναλαμβάνεται στα πλαίσια του προγράμματος δεν μπορεί να επωφελείται της χρηματοδότησης που χορηγεί η Κοινότητα στο πρόγραμμα. Ο αντισυμβαλλόμενος αυτός  συμμετέχει στα γενικά διοικητικά έξοδα.  Άρθρο 9  Η παρούσα απόφαση απευθύνεται στα κράτη μέλη. Βρυξέλλες, 9 Σεπτεμβρίου 1991. Για το Συμβούλιο  Ο Πρόεδρος  W. KOK   (1) ΕΕ αριθ. C 174 της 16. 7. 1990, σ. 28, και ΕΕ αριθ. C 14 της 22. 1. 1991, σ. 12. (2) ΕΕ αριθ. C 19 της 28. 1. 1991, σ. 165, και ΕΕ αριθ. C 240 της 16. 9. 1991. (3) ΕΕ αριθ. C 41 της 18. 2. 1991, σ. 46. (4) ΕΕ αριθ. L 117 της 8. 5. 1990, σ.  28.    ΠΑΡΑΡΤΗΜΑ Ι  ΣΤΟΧΟΙ ΚΑΙ ΕΠΙΣΤΗΜΟΝΙΚΟ ΚΑΙ ΤΕΧΝΙΚΟ ΠΕΡΙΕΧΟΜΕΝΟ  Το παρόν ειδικό πρόγραμμα ανταποκρίνεται πλήρως στην προσέγγιση του τρίτου προγράμματος-πλαισίου όσον αφορά τους επιστημονικούς και τεχνικούς στόχους και τη σχετική αιτιολόγηση.  Το σημείο 1.2 του παραρτήματος ΙΙ του προγράμματος-πλαισίου εκτός από τις διατάξεις που αφορούν τις μετρήσεις και τις δοκιμές (τομέας για τον οποίο υπάρχει ξεχωριστό ειδικό πρόγραμμα), αποτελεί αναπόσπαστο μέρος του παρόντος ειδικού προγράμματος.  Το παρόν ειδικό πρόγραμμα έχει ως κύριο στόχο την αναζωογόνηση της ευρωπαϊκής μεταποιητικής βιομηχανίας, ενισχύοντας, χάρη σε εργασίες έρευνας και ανάπτυξης, την επιστημονική και τεχνική της βάση. Σε όλα τα κράτη μέλη πρέπει να ενθαρρυνθεί η βασική  έρευνα, η ενσωμάτωση των νέων επιστημονικών και τεχνικών γνώσεων που απαιτούνται για την κατάρτιση προτύπων και κωδικών ορθής πρακτικής που θα διευκολύνουν τη μεταφορά αυτών των τεχνολογιών.  Οι απαιτούμενες προηγμένες τεχνολογίες καλύπτουν όλον τον κύκλο ζωής των υλικών και αποσκοπούν στη μείωση του χρόνου μετάβασης "από την ιδέα στο προϊόν" και στη βελτίωση των διαδικασιών παραγωγής. Θα διεξαχθεί έρευνα στους τομείς των πρώτων υλών, της  ανακύκλωσης, των νέων και βελτιωμένων υλικών, του σχεδιασμού και της κατασκευής. Οι έρευνες στους διάφορους τομείς θα συντονίζονται στενά και, κατά συνέπεια, δεν θα διεξάγονται κατά απομονωμένο τρόπο, αλλά με βάση μια συστηματική προσέγγιση. Η  προτεινόμενη έρευνα θα συμβάλει στην παγίωση και τη διεύρυνση των τεχνολογικών εξελίξεων που λαμβάνουν χώρα στην Κοινότητα, και στην αποτελεσματικότερη χρήση των πόρων. Θα καταβληθεί ιδιαίτερη προσπάθεια για να βοηθηθούν οι μικρομεσαίες επιχειρήσεις να  συμμετάσχουν περισσότερο στις διεθνείς έρευνες, να αναπτύξουν δεσμούς με άλλες επιχειρήσεις και πανεπιστήμια και να διαχειρίζονται καλύτερα τους τεχνικούς τους πόρους. Θα εισαχθεί η συνεργατική έρευνα προκειμένου να επιλυθούν τα κοινά προβλήματα που  αντιμετωπίζουν οι μικρομεσαίες επιχειρήσεις οι οποίες δεν διαθέτουν δικές τους ερευνητικές εγκαταστάσεις.  Στρατηγικό στοιχείο όλων των τμημάτων του παρόντος προγράμματος θα αποτελέσουν οι οικολογικές πλευρές των προϊόντων και των μεθόδων παραγωγής και το εργασιακό περιβάλλον. Πρέπει, κατά συνέπεια, να δημιουργηθούν δεσμοί με άλλα προγράμματα που αφορούν το  περιβάλλον, την υγεία, τις μετρήσεις και τις δοκιμές προκειμένου να ληφθεί υπόψη η πρόοδος όσον αφορά την αξιολόγιση των κινδύνων και την τοξικολογία.  Η έρευνα στον τομέα της αεροναυτικής τεχνολογίας, που είχε αρχίσει με το πρόγραμμα BRITE/EURAM, θα συνεχιστεί, λαμβάνοντας υπόψη τα θέματα της εναρμόνισης, της τυποποίησης, της ασφάλειας, και του περιβάλλοντος. Η ειδική αεροναυτική έρευνα και η έρευνα  των ειδικών αεροναυτικών εφαρμογών θα διεξαχθεί στο πλαίσιο του τομέα 3. Η γενική έρευνα θα διεξαχθεί στο πλαίσιο των τομέων 1 και 2 του προγράμματος.  Τα συνοδευτικά μέτρα καλύπτουν τη μεταφορά των τεχνολογιών και τις εκπαιδευτικές δράσεις που διεξάγονται σε κάθε τομέα. Τα μέτρα αυτά περιλαμβάνουν ειδικές δράσεις, σκοπός των οποίων είναι να αυξηθεί, αφενός, η δυνατότητα συμμετοχής οργανισμών από όλες  τις περιοχές στις κοινοτικές δραστηριότητες έρευνας και ανάπτυξης (Ε& Α) στον τομέα των βιομηχανικών τεχνολογιών και των τεχνολογιών των υλικών, και, αφετέρου, η δυνατότητά τους να χρησιμοποιούν τα αποτελέσματα της έρευνας αυτής. Τα συνοδευτικά μέτρα  περιλαμβάνουν εκπαιδευτικά μέτρα τα οποία συνδέονται στενά με τις δραστηριότητες του προγράμματος που αποσκοπούν στην ανύψωση του επιπέδου γνώσεων των ερευνητών και των μηχανικών όσον αφορά τα αντικείμενα του προγράμματος- περιλαμβάνουν επίσης μέτρα για  την εκμετάλλευση των ευκαιριών και για τη χρησιμοποίηση των αποτελεσμάτων, μεταξύ άλλων και προς την κατεύθυνση της τυποποίησης. Τα συνοδευτικά μέτρα καλύπτουν επίσης τα συστήματα ανταλλαγής πληροφοριών μεταξύ των προσώπων και των φορέων που συμμετέχουν  στο πρόγραμμα και εκείνων που συμμετέχουν στα σχέδια EUREKA. Θα παρέχονται συγκεκριμένες πληροφορίες σχετικά με τα σχέδια σε στενή συνεργασία με την υπηρεσία πληροφοριών για την κοινοτική έρευνα και ανάπτυξη (CORDIS). Τα μέτρα αυτά θα συμπληρώνουν τις  κοινοτικές, εθνικές και διεθνείς δραστηριότητες και θα λαμβάνουν υπόψη τις απαιτήσεις της επικουρικότητας και της οικονομικής και κοινωνικής συνοχής.  Οι δραστηριότητες θα συντονίζονται ιδίως με τους τομείς της ολοκληρωμένης παραγωγής μέσω υπολογιστού και των υλικών μικροηλεκτρονικής του ειδικού προγράμματος για τις τεχνολογίες των πληροφοριών, τον τομέα της ανακύκλωσης του ειδικού προγράμματος για το  περιβάλλον, καθώς και με τα προγράμματα για τη μη πυρηνική ενέργεια και για τις μετρήσεις και τις δοκιμές.  Με βάση τα προαναφερόμενα στοιχεία, ακολουθεί μια ενδεικτική περιγραφή του περιεχομένου του προγράμματος.  Στους επιλεγμένους τομείς, η ερευνητική προσπάθεια θα είναι ανάλογη με το στρατηγικό και οικονομικό ενδιαφέρον και την αναμενόμενη εξέλιξή του.  Τομέας 1: Υλικά - πρώτες ύλες  Στόχος είναι η συμβολή στη βελτίωση των επιδόσεων των υλικών με κόστος που να επιτρέπει την ανταγωνιστική βιομηχανική εκμετάλλευσή τους για ευρύ φάσμα εφαρμογών που δεν περιορίζεται σε μερικά είδη υψηλών επιδόσεων.  Όσον αφορά τις πρώτες ύλες, η έρευνα θα αποσκοπεί στη βελτίωση των τεχνολογιών που απαιτούνται για να εξασφαλιστεί ο εφοδιασμός σε πόρους, συμπεριλαμβανομένων των τεχνολογιών για τον εντοπισμό των κοιτασμάτων και την εξόρυξη, τη μεταποίηση και την  επεξεργασία τους υπό οικονομικώς συμφέροντες όρους και χωρίς κίνδυνο για το περιβάλλον.  Θα διεξαχθεί έρευνα για τις τεχνολογίες της ανακύκλωσης. Οι έρευνες αυτές θα αφορούν ολόκληρο τον κύκλο ζωής των υλικών, με ιδιαίτερη έμφαση στην οικονομία και τη θετική ενσωμάτωση στο περιβάλλον.  Η έρευνα για την οικονομικότερη χρήση προηγμένων υλικών σε ευρεία κλίμακα εφαρμογών θα ενθαρρυνθεί προκειμένου τα υλικά αυτά να διαδοθούν ευρέως και εκτός του πεδίου της αρχής εφαρμογής.  Θα δοθεί έμφαση στην καινοτόμο χρήση βιομηχανικών ορυκτών καθώς και φυσικών λίθων για την οικοδομική βιομηχανία, μετάλλων και βιομηχανικών υλικών, και ιδίως στον εντοπισμό, την εκμετάλλευση, την ανάκτηση, τη μεταποίηση, την παραγωγή και την ανακύκλωσή  τους.  Πρώτες ύλες  Στόχος είναι εν προκειμένω η βελτίωση των υφισταμένων μεθόδων παραγωγής και η εμπεριστατωμένη γνώση των νέων και προανταγωνιστικών τεχνολογιών.  Η έρευνα θα στραφεί στην ανάπτυξη μεθόδων για την εφαρμογή μεθόδων παραγωγής και για τις δοκιμές τεχνολογιών, ώστε να βελτιωθεί η απόδοση των μεταλλείων και να καταστεί δυνατή η λειτουργία νέων, καθώς και για να καταστούν οικονομικώς αποδοτικότερες  άλλες εκμεταλλεύσεις του τύπου αυτού.  Ιδιαίτερη προσοχή θα δοθεί στις ολοκληρωμένες τεχνικές και στην εκπόνηση μοντέλων για τη διερεύνηση των κοιτασμάτων μεταλλευμάτων καθώς και για την εκμετάλλευση και την επεξεργασία ορυκτών και πετρωμάτων, και ιδιαίτερα των σύνθετων υλών που περιέχουν  βασικά και στρατηγικά μέταλλα.  Θα διεξαχθεί έρευνα για την καλύτερη κατανόηση των ολοκληρωμένων συστημάτων, ώστε να υποστηριχθούν οι προηγμένες μέθοδοι διερεύνησης συγκεκαλυμμένων κοιτασμάτων. Στους τομείς των εξορυκτικών, τεχνικών και των τεχνικών εκμετάλλευσης των λατομείων, θα  εκτελεστούν επίσης εργασίες στον τομέα των νέων ή βελτιωμένων τεχνολογιών γεωτρήσεων προκειμένου να καταστεί οικονομικά αποδοτικότερη η αναζήτηση και η εκμετάλλευση, καθώς και στον τομέα της αυτοματοποίησης, των μεθόδων εξόρυξης, και της μεταλλουργικής  επεξεργασίας (πυρομεταλλουργική και υδρομεταλλουργική επεξεργασία). Πρέπει επίσης να διεξαχθεί έρευνα για την παραγωγή βασικών υλικών, μετάλλων στρατηγικής σημασίας, μετάλλων πολύ υψηλής καθαρότητας, πυρίμαχου αργίλου, βιομηχανικών ορυκτών και φυσικών  λίθων για την οικοδομική βιομηχανία. Θα διεξαχθεί επίσης έρευνα στον τομέα των τεχνολογιών χημικού, φυσικού ή βιολογικού διαχωρισμού. Θα δοθεί ιδιαίτερη έμφαση στην προ-προτυποποιητική έρευνα για τις συνθήκες ασφαλείας κατά την εργασία και για τις  οικονομικές επιπτώσεις των τεχνολογιών εκμετάλλευσης που πρέπει να αναπτυχθούν.  Ανακύκλωση  Ο στόχος της δραστηριότητας αυτής αφορά τη διεύρυνση του πεδίου και την ενίσχυση της αποδοτικότητας των τεχνολογιών ανακύκλωσης, μειώνοντας στο ελάχιστο τις οικονομικές και στρατηγικές επιπτώσεις της απώλειας ή της σπατάλης πολυάριθμων μετάλλων και  υλικών, για τα οποία, σε ορισμένες περιπτώσεις, υπάρχει και έλλειψη. Θα μειωθούν επίσης οι ζημίες που προκαλούνται στο περιβάλλον από τα επιβλαβή απόβλητα.  Η σχετική έρευνα θα περιλαμβάνει τη γενική ανάλυση των κύκλων ζωής, από την πρώτη ύλη μέχρι το τελικό προϊόν και την ανακύκλωση. Η ανάλυση αυτή θα λαμβάνει υπόψη της τις οικονομικές και ενεργειακές πλευρές του θέματος, καθώς και τα οικολογικά  προβλήματα. Η έρευνα αυτή θα ασχοληθεί επίσης με τα βιομηχανικά απόβλητα.  Ιδιαίτερος στόχος είναι να αναπτυχθούν νέες τεχνολογίες επεξεργασίας για να αντιμετωπιστεί η πρόκληση της αξιοποίησης των καταλοίπων, ιδιαίτερα των απορριμμάτων και του παλαιοσιδήρου, που περιέχουν τόσο συνήθη όσο και πολύτιμα και στρατηγικά μέταλλα και  προέρχονται από τους κύριους κάδους της μεταποιητικής βιομηχανίας. Προσοχή θα δοθεί επίσης στο πολύπλοκο πρόβλημα της ανακύκλωσης σύνθετων και προηγμένων υλικών.  Θα ενισχυθεί η έρευνα τεχνολογιών για τη φυσική ή/και χημική επεξεργασία των καταλοίπων που περιέχουν μέταλλα, προκειμένου να αυξηθεί η κλίμακα και η απόδοση της ανακύκλωσης και η δυνατότητα χρησιμοποίησης των ανακυκλωμένων υλικών. Η έρευνα θα καλύπτει  επίσης την πυρομεταλλουργία, την υδρομεταλλουργία και τον εξευγενισμό που εφαρμόζεται για την επεξεργασία σύνθετων καταλοίπων, σύνθετων υλικών και άλλων νέων υλικών κραμάτων και παλαιοσιδηρικών πολλαπλών στοιχείων.  Νέα βελτιωμένα υλικά και επεξεργασία τους  Ο στόχος της δραστηριότητας αυτής είναι η ανάπτυξη υλικών και μεθόδων επεξεργασίας τους, και ιδίως συμβατικών υλικών ευρείας κατανάλωσης με βελτιωμένες ιδιότητες και επιδόσεις και χαμηλό κόστος, καθώς και προηγμένων δομικών υλικών για συστήματα υψηλών  επιδόσεων, προηγμένων λειτουργικών υλικών, τεχνολογιών των επιφανειών και τεχνολογίας συναρμολόγησης.  Στον τομέα των συμβατικών υλικών ευρείας κατανάλωσης, συμπεριλαμβανομένων των δομικών υλικών, θα δοθεί ιδιαίτερη προσοχή στις τεχνολογίες παραγωγής και ποιοτικού ελέγχου, στα νέα και βελτιωμένα υλικά καθώς και στην εφαρμογή τους. Θα δοθεί επίσης προσοχή  στην μακροπρόθεσμη πρόβλεψη της συμπεριφοράς τους, ιδίως όσον αφορά την αξιοπιστία τους. Θα αναπτυχθούν μέθοδοι που θα παρέχουν στο σχεδιαστή τη δυνατότητα να λαμβάνει υπόψη εξ αρχής τη συμβατότητα του προϊόντος με το περιβάλλον και την αποδοχή του από  τους καταναλωτές.  Θα ενθαρρυνθεί η έρευνα των επιδόσεων των υλικών χάρη σε βελτιωμένες ιδιότητες εφαρμογής και χρήσης και χάρη σε ακριβέστερο χαρακτηρισμό καθώς και σε καταλληλότερη χρησιμοποίηση, ιδίως μέσω αξιόπιστων τραπεζών δεδομένων. Θα ενθαρρυνθεί επίσης η έρευνα  όσον αφορά το συνδυασμό προηγμένων υλικών που χρησιμοποιούνται σε σημαντικές βιομηχανικές εφαρμογές.  Η έρευνα θα προσανατολιστεί προς τις νέες εξελίξεις ή τις ριζικές καινοτομίες στον τομέα των προηγμένων υλικών για εφαρμογές ζωτικής σημασίας τα οποία ενδέχεται να έχουν και σημαντικές δευτερογενείς επιπτώσεις σε άλλους βιομηχανικούς τομείς. Θα  διεξαχθεί επίσης έρευνα όσον αφορά τη χρησιμοποίηση προηγμένων υλικών σε ευρύ φάσμα εφαρμογών.  Θα δοθεί ιδιαίτερη έμφαση στην ανάπτυξη υλικών με ειδικές ιδιότητες, αξιοποιώντας την επιτελούμενη πρόοδο στην κατανομή των δομικών φαινομένων. Θα μελετηθούν επίσης οι τεχνικές σχεδιασμού των υλικών ανάλογα με συγκεκριμένες απαιτήσεις, με σκοπό τη  βελτίωση της αποτελεσματικότητας της Ε& Α στον τομέα αυτόν.  Όσον αφορά τα μεταλλικά υλικά, οι προσπάθειες θα προσανατολιστούν προς την αναζήτηση νέων εφαρμογών για τα υλικά μεγάλης αξίας (π.χ. ειδικά σιδηρούχα και μη σιδηρούχα κράματα, υπερκράματα, διαμεταλλικές ενώσεις, πυρίμαχα μέταλλα) που σχεδιάζονται ειδικά  για περίπλοκες προδιαγραφές και ιδιαίτερα δύσκολες συνθήκες χρήσης.  Όσον αφορά τα κεραμικά για τεχνικές εφαρμογές, θα δοθεί ιδιαίτερη προσοχή στην βελτίωση του ελέγχου της μικροδομής, στην τεχνολογία της επεξεργασίας και στα βασικά προβλήματα που συνδέονται με την αξιοπιστία και την ευθραυστότητα.  Όσον αφορά τα πολυμερή, η έρευνα θα αφορά την καλύτερη κατανόηση των σχέσεων μεταξύ δομής, μορφολογίας και ιδιοτήτων. Θα μελετηθεί επίσης η ανάπτυξη νέων και βελτιωμένων τεχνικών επεξεργασίας, ώστε να επεκταθεί το φάσμα εφαρμογής των υλικών αυτών. Η  έρευνα θα αφορά ιδίως την ανάπτυξη θερμοπλαστικών υλικών για τεχνικές εφαρμογές τα οποία διατηρούν τις μηχανικές τους ιδιότητες σε υψηλότερες θερμοκρασίες και τα οποία μπορούν να παραχθούν με σχετικά φτηνή θερμική μέθοδο.  Στον τομέα της τεχνολογίας των σύνθετων υλικών, θα μελετηθεί η τεχνολογία που απαιτείται για την επίλυση των προβλημάτων που συνδέονται με την παραγωγή σε μεγάλες ποσότητες.  Στον τομέα των υπεραγωγών, ο στόχος είναι η αύξηση της χωρητικότητας και της κρίσιμης μέγιστης πυκνότητας ρεύματος, ενώ παράλληλα θα επιδιωχθεί βελτίωση της καθαυτό τεχνολογίας εφαρμογών, ιδίως στον τομέα της παραγωγής, της διαμόρφωσης και της  αξιοπιστίας των καλωδίων.  Η έρευνα θα προσανατολιστεί επίσης προς τη μελέτη και την ανάπτυξη νέων βιοσυμβατών υλικών για εξειδικευμένες εφαρμογές.  Οι προ-προτυποποιητικές εργασίες που απαιτούνται για την επιτάχυνση του ρυθμού χρήσης των νέων υλικών θα αφορούν ιδίως την έρευνα όσον αφορά την κατάταξη και το χαρακτηρισμό των υλικών αυτών, προκειμένου να καθοριστούν οι επιδόσεις τους και να μειωθούν  στο ελάχιστο οι επιπτώσεις τους στην υγεία και το περιβάλλον.  Τομέας 2: Σχεδιασμός και κατασκευή  Επιδιώκεται βελτίωση της ικανότητας της βιομηχανίας να σχεδιάζει και να κατασκευάζει προϊόντα που να προσφέρουν ταυτόχρονα υψηλή ποιότητα, εύκολη συντήρηση, υψηλή ανταγωνιστικότητα και να είναι αποδεκτά από οικολογική και κοινωνική άποψη.  Δεδομένου ότι, για κάθε συγκεκριμένη εφαρμογή, οποιαδήποτε βιομηχανική παραγωγή αποτελεί τμήμα ενός συστήματος, το σύστημα αυτό πρέπει να βελτιστοποιηθεί ούτως ώστε το απαιτούμενο για κάθε δεδομένο προϊόν επίπεδο ποιότητας και αξιοπιστίας να  επιτυγχάνεται με το μικρότερο δυνατό κόστος.  Η έρευνα θα προσανατολιστεί προς την εφαρμογή προηγμένων βασικών επιστημών, όπως η φυσική και η χημεία, η μηχανική, η οπτική, η ακουστική, η δυναμική των ρευστών, η εκπόνηση μαθηματικών μοντέλων και η μηχανοτεχνία των μεθόδων παραγωγής, καθώς και την  ενσωμάτωσή τους σε νέες τεχνολογικές προόδους στην οπτοϋλικοτρονική (οπτική, υλικά και ηλεκτρονική), την μηχατρονική (μηχανολογία, υπολογιστές και ηλεκτρονική), τη μικροτεχνολογία καθώς και τη μικρομηχανική και τη νανοδονική μηχανική,  συμπεριλαμβανομένης της μοριακής μηχανικής.  Θα δοθεί ιδιαίτερη έμφαση στον εκσυγχρονισμό της παραδοσιακής βιομηχανίας καθώς και στην ενεργό συμμετοχή των ΜΜΕ που διαθέτουν ειδικές γνώσεις και διαδραματίζουν ρόλο πειραματικών εργαστηρίων.  Σχεδιασμός  Κατά την έρευνα στον τομέα του σχεδιασμού θα μελετηθούν οι επιπτώσεις στις επιδόσεις των προϊόντων, στη μείωση του χρόνου σχεδιασμού, στην κατασκευή και στο κόστος του όλου κύκλου ζωής. Κατ' αυτόν τον τρόπο, θα συνδεθούν οι εγγενείς ανάγκες πληροφοριών  του σχεδιασμού (μορφή, κατασκεύη και λειτουργία των προϊόντων) με τις οργανωτικές διαδικασίες και με τον ανθρώπινο παράγοντα που υπεισέρχεται στις διαδικασίες αυτές.  Η έρευνα θα αφορά την ανάλυση των ατελειών και των οδών αστοχίας μέσω τεχνικών προσομοίωσης που θα βασίζονται στη μηχανική της θραύσης, στη μελέτη της τριβής, τη δυναμική των ρευστών, την ανάλυση της διάβρωσης κ.λπ. Η εφαρμογή αυτών των τρόπων  σχεδιασμού ενδέχεται να απαιτήσει προσαρμογή του λογισμικού σε συγκεκριμένες εφαρμογές.  Οι ειδικοί στόχοι της έρευνας στον τομέα του σχεδιασμού θα είναι μεταξύ άλλων οι ακόλουθοι:  - βελτίωση των επιδόσεων για τις εργασίες κατασκευής,  - βελτίωση του ποιοτικού ελέγχου των προϊόντων, της αξιοπιστίας τους και της συντήρησής τους,  - μείωση του κόστους καθ' όλη τη διάρκεια του κύκλου ζωής, με τη βοήθεια της ανακύκλωσης και της επαναχρησιμοποίησης,  - βελτίωση της προσομοίωσης και της εκπόνησης μοντέλων και των τεχνικών ταχείας ανάπτυξης πρωτοτύπων με ευρύ φάσμα εφαρμογών, στην οποία θα στηριχθούν οι μέθοδοι μηχανοτεχνικού σχεδιασμού και κατά την οποία θα λαμβάνονται υπόψη τόσο η εξακρίβωση της  αξιοπιστίας των προϊόντων όσο και η βελτιστοποίηση και η πρόβλεψη της συμπεριφοράς τους κατά τη χρήση,  - βελτίωση του ελέγχου της χρήσης της ενέργειας για βιομηχανικές εφαρμογές.  Τα σχέδια παρουσιάζουν το πλεονέκτημα ότι συντελούν στη διάδοση των καλύτερων πρακτικών ενώ ταυτόχρονα θα συμβάλουν, στο μέτρο του δυνατού, στην εκπόνηση και την ανάπτυξη προτύπων και κωδικών ορθής πρακτικής.  Κατασκευή  Η έρευνα στον τομέα της ποιότητας κατασκευής θα αφορά την ανάπτυξη αποτελεσματικών και οικονομικών μεθόδων κατασκευής καθώς και την ενσωμάτωση άλλων πτυχών, και ιδίως τη διασύνδεση σχεδιασμού, ποιοτικού ελέγχου, συντήρησης των εγκαταστάσεων και  εργασιακού περιβάλλοντος.  Η έρευνα θα αποσκοπεί στην ανάπτυξη ευέλικτης τεχνολογίας για παραγωγή σε μικρές ποσότητες καθώς και στην ανάπτυξη τεχνολογίας μαζικής παραγωγής, προκειμένου να αντιμετωπιστεί η αυξανόμενη ανάγκη μεγάλων ποσοτήτων προϊόντων με ταυτόσημα τεχνικά  χαρακτηριστικά. Ένας ιδιαίτερος στόχος θα είναι η κατάλληλη εφαρμογή συναφών υλικών και τεχνολογιών, ιδίως για τη μηχανική υψηλής ακριβείας ή τη χρησιμοποίηση ειδικών υλικών στη μαζική παραγωγή, καθώς και οι τεχνολογίες διαμόρφωσης, μηχανικής  κατεργασίας και συναρμολόγησης μικροσκοπικών ή πολύπλοκων εξαρτημάτων.  Άλλοι στόχοι της έρευνας θα συνίστανται στην προσαρμογή των σημερινών συστημάτων ολοκληρωμένης παραγωγής με τη βοήθεια υπολογιστή, προκειμένου να αντιμετωπιστούν οι ιδιαίτερες ανάγκες της βιομηχανίας, και ιδίως των μικρομεσαίων επιχειρήσεων. Η έρευνα θα  αποσκοπεί στη βελτίωση των μεθόδων μόρφωσης και χύτευσης στην τελική ή ημιτελική μορφή προκειμένου να μειωθούν οι ποσότητες δαπανηρών και επιβλαβών για το περιβάλλον απορριμμάτων.  Η έρευνα στον τομέα της χημικής μηχανικής θα αποσκοπεί στην ανάπτυξη διασυστηματικών προσεγγίσεων, μπορεί δε να αφορά την εκπόνηση μοντέλων για τις διαδικασίες παραγωγής, τις τεχνικές διαχωρισμού, τη μοριακή μηχανική, την κατάλυση και την επιστήμη και  τεχνολογία των επιφανειών, καθώς και τους χημικούς αισθητήρες. Θα ενθαρρυνθεί η βασική έρευνα στις τεχνικές ανάμιξης και μάλαξης, καθώς και στην τεχνολογία των σωματιδίων και των κόνεων ώστε να επιτευχθεί καλύτερη κατανόηση από εκείνη που προσφέρουν τα  σημερινά εμπειρικά μέσα. Η έρευνα θα αποσκοπεί επίσης στην κατανόηση συγκεκριμένων διαδικασιών που μπορούν να χρησιμεύσουν ως βάση για την ανάπτυξη λογισμικού για ειδικές ανάγκες.  Τομέας 3: Έρευνα στον αεροναυτικό τομέα  Η ειδική αυτή δραστηριότητα αποσκοπεί στην ενίσχυση της επιστημονικής βάσης της ευρωπαϊκής βιομηχανίας, στη διεύρυνση των γνώσεων στις οποίες βασίζονται οι δράσεις για την ελαχιστοποίηση των περιβαλλοντικών επιπτώσεων και τη βελτίωση της ασφαλείας και  της αποδοτικότητας της χρήσης των αεροσκαφών, την προαγωγή της μελλοντικής συνεργασίας μεταξύ μεγάλων εταιρειών υψηλής τεχνολογίας και μικρότερων εταιρειών, ΜΜΕ και ερευνητικών ινστιτούτων ή πανεπιστημίων της Κοινότητας.  Θα διεξαχθεί έρευνα στους ακόλουθους τομείς:  α) τεχνολογίες του περιβάλλοντος, στα πλαίσια των οποίων θα δοθεί ιδιαίτερη προσοχή στη μείωση του εξωτερικού και εσωτερικού θορύβου καθώς και στη μείωση των καυσαερίων των αεροσκαφών-  β) τεχνολογίες χρήσης των αεροσκαφών, στα πλαίσια των οποίων θα δοθεί ιδιαίτερη προσοχή στις τεχνολογίες συντήρησης, την παρακολούθηση της κατάστασης και της γήρανσης, τη συμπεριφορά κατά τις συγκρούσεις, τον έλεγχο του κινδύνου πυρκαϊάς και τη  διασύνδεση του συστήματος εναερίου ελέγχου με το κυβερνητήριο-  γ) αεροδυναμική και αεροθερμοδυναμική, στα πλαίσια των οποίων θα δοθεί έμφαση στους ψηφιακούς υπολογισμούς για τη δυναμική των ρευστών, τις τεχνικές μείωσης της οπισθέλκουσας με γραμμική ροή για υποηχητικά και υπερηχητικά αεροπλάνα, την ολοκλήρωση της  προώθησης καθώς και την εσωτερική αεροδυναμική των στροβιλομηχανών-  δ) κατασκευαστικές και αεροναυπηγικές τεχνολογίες, στα πλαίσια των οποίων θα δοθεί έμφαση στις εφαρμογές που αφορούν τις κατασκευές και τα υλικά που χρησιμοποιούνται στα βασικά κατασκευαστικά στοιχεία των αεροσκαφών, τα συστήματα που υπόκεινται σε  ισχυρά φορτία και υψηλές θερμοκρασίες καθώς και στις ειδικές μεθόδους κατασκευής για αεροναυτικές εφαρμογές-  ε) τεχνολογίες ηλεκτρονικής αεροσκαφών, στα πλαίσια των οποίων θα δοθεί έμφαση στις τεχνικές σχεδιασμού, ολοκλήρωσης και αξιολόγησης συστημάτων υψηλής ακεραιότητας, τις ειδικές μεθόδους μέτρησης, παρακολούθησης και ελέγχου των συστημάτων των αεροσκαφών,  καθώς και στα προβλήματα της διασύνδεσης ανθρώπου-μηχανής που συνδέονται με τη βελτιστοποίηση του κυβερνητηρίου-  στ) μηχανικές τεχνολογίες ενεργοποίησης και ελέγχου, στα πλαίσια των οποίων θα δοθεί έμφαση στις ειδικές τεχνικές βελτιστοποίησης και αξιοποίησης νέων τεχνολογιών που αφορούν τα μηχανικά συστήματα, τα βοηθητικά συστήματα και τα ενεργοποιητικά  υποσυστήματα των αεροσκαφών.  Κατά την οργάνωση των εργασιών, θα καταβληθεί προσπάθεια να γίνει πλήρης εκμετάλλευση της συνεργασίας και της μεταφοράς τεχνολογίας, ιδίως με τα κράτη μέλη τα οποία, προς το παρόν, δεν διαθέτουν μεγάλες αεροναυτικές βιομηχανίες.     ΠΑΡΑΡΤΗΜΑ ΙΙ  ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΟΣΟΥ ΠΟΥ ΚΡΙΝΕΤΑΙ ΑΝΑΓΚΑΙΟ  (σε εκατομμύρια Ecu)       Κατανομή     Τομέας 1: Υλικά - Πρώτες ύλες   1. Πρώτες ύλες και ανακύκλωση  80  2. Υλικά  228,8  Τομέας 2: Σχεδιασμός και κατασκευή  301,5  Τομέας 3: Έρευνα στον τομέα της αεροναυτικής  53 (1)     Σύνολο  653,3 (2)    (1) Το ποσό που  προορίζεται για την αεροναυτική έρευνα προβλέπεται για περίοδο τριών ετών.  (2) Συμπεριλαμβανομένων των δαπανών προσωπικού, που ανέρχονται σε 20 εκατομμύρια Ecu και των διοικητικών δαπανών, που ανέρχονται σε 15 εκατομμύρια Ecu.  Ένα ποσό το οποίο κρίνεται αναγκαίο, ύψους 6,7 εκατομμυρίων Ecu και το οποίο δεν περιλαμβάνεται στα 663,3 εκατομμύρια Ecu, προορίζεται ως συνεισφορά του ειδικού προγράμματος "Βιομηχανικές τεχνολογίες και τεχνολογίες υλικών" στη συγκεντρωτική δράση  διάδοσης και αξιοποίησης των αποτελεσμάτων.  Ένα πρόσθετο ποσό 78 εκατομμυρίων Ecu προορίζεται για τις ερευνητικές δραστηριότητες του ΚΚΕρ στον τομέα των υλικών και των πρώτων υλών, συμπεριλαμβανομένου ποσού 0,78 εκατομμυρίων Ecu που αντιπροσωπεύει τη συνεισφορά του ΚΚΕρ στη συγκεντρωτική δράση  διάδοσης των αποτελεσμάτων του παρόντος ειδικού προγράμματος.  Το 10 % του συνόλου θα χρησιμοποιηθεί για τη βασική έρευνα και το 2 % για την κατάρτιση.   Η κατανομή μεταξύ των τομέων 1 και 2 δεν αποκλείει το ενδεχόμενο ορισμένα σχέδια να υπάγονται ταυτόχρονα και στους δύο τομείς.     ΠΑΡΑΡΤΗΜΑ ΙΙΙ  ΤΡΟΠΟΣ ΕΚΤΕΛΕΣΗΣ ΤΟΥ ΠΡΟΓΡΑΜΜΑΤΟΣ  1. Η Επιτροπή θέτει σε εφαρμογή το πρόγραμμα με βάση τους στόχους και το επιστημονικό και τεχνικό περιεχόμενο που ορίζονται στο παράρτημα Ι.  2. Ο τρόπος εκτέλεσης του προγράμματος, που αναφέρεται στο άρθρο 3, καλύπτει σχέδια έρευνας και τεχνολογικής ανάπτυξης, σχέδια συνεργατικής έρευνας, συντονισμένες δράσεις και συνοδευτικά μέτρα (συμπεριλαμβανομένων των πριμοδοτήσεων σκοπιμότητας). Στην  επιλογή των έργων, πρέπει να λαμβάνονται υπόψη τα κριτήρια του παραρτήματος ΙΙΙ της απόφασης 90/221/Ευρατόμ, ΕΟΚ καθώς και οι στόχοι του παραρτήματος Ι του παρόντος προγράμματος.  - Τα ερευνητικά σχέδια  Τα σχέδια αποτελούν αντικείμενο συμβάσεων κοινής δαπάνης στον τομέα της έρευνας και τεχνολογικής ανάπτυξης καθώς και κοινοτικής χρηματοδοτικής συμμετοχής που δεν υπερβαίνει κανονικά το 50 %. Τα πανεπιστήμια και τα λοιπά ερευνητικά κέντρα που συμμετέχουν  σε δράσεις κοινής δαπάνης θα έχουν, ανά σχέδιο, τη δυνατότητα να ζητούν είτε χρηματοδότηση 50 % των συνολικών δαπανών είτε χρηματοδότηση 100 % του πρόσθετου οριακού κόστους.  Οι ερευνητικές δράσεις κοινής δαπάνης πρέπει, κατά γενικό κανόνα, να εκτελούνται από συμμετέχοντες που είναι εγκατεστημένοι στην Κοινότητα. Τα σχέδια στα οποία μπορούν να συμμετάσχουν π.χ. πανεπιστήμια, ερευνητικοί οργανισμοί και βιομηχανικές  επιχειρήσεις, συμπεριλαμβανομένων των μικρομεσαίων επιχειρήσεων, πρέπει να προβλέπουν, κατά γενικό κανόνα, τη συμμετοχή δύο τουλάχιστον εταίρων, οι οποίοι θα είναι ανεξάρτητοι μεταξύ τους και εγκατεστημένοι σε διαφορετικά κράτη μέλη. Κανονικά, οι δύο  αυτοί εταίροι πρέπει να είναι βιομηχανικές επιχειρήσεις, εκτός από την περίπτωση σχεδίων του τομέα της βασικής έρευνας. Στην περίπτωση που η βασική έρευνα αναλαμβάνεται από όμιλο, ο οποίος αποτελείται μόνον από ερευνητικά κέντρα και πανεπιστήμια, θα  ζητηθεί η υποστήριξη της βιομηχανίας.  Οι συμβάσεις κοινής δαπάνης για ερευνητικές δράσεις πρέπει, κατά κανόνα, να συνάπτονται ύστερα από μια διαδικασία επιλογής βάσει προσκλήσεων προς υποβολή προσφορών, οι οποίες δημοσιεύονται στην Επίσημη Εφημερίδα των Ευρωπαϊκών Κοινοτήτων.  - Τα σχέδια συνεργατικής έρευνας  Η συνεργατική έρευνα απευθύνεται σε σύνολα επιχειρήσεων, και ιδίως μικρομεσαίες επιχειρήσεις, οι οποίες δεν διαθέτουν δικές τους ερευνητικές εγκαταστάσεις, και αποβλέπει στην επίλυση των κοινών τεχνικών τους προβλημάτων. Ένας ή περισσότεροι εξωτερικοί  οργανισμοί (ερευνητικός φορέας, πανεπιστήμιο ή επιχείρηση) θα οριστούν.  Το κόστος της έρευνας των σχεδίων αυτών θα καλύπτεται μέχρι ορίου 50 % για διάρκεια η οποία, κανονικά, δεν θα υπερβαίνει τα δύο έτη. Τα σχέδια αυτά πρέπει να υποβάλλονται από επιχειρήσεις που πρέπει να συμμετέχουν στον προγραμματισμό και την  παρακολούθηση της έρευνας καθώς και στην εφαρμογή των αποτελεσμάτων.  - Οι συντονισμένες δράσεις  Οι συντονισμένες δράσεις συνίστανται σε προσπάθειες που αναλαμβάνει η Κοινότητα για το συντονισμό των επιμέρους ερευνητικών δράσεων που διεξάγονται στα κράτη μέλη. Η συμμετοχή στη χρηματοδότηση των δράσεων αυτών μπορεί να ανέρχεται μέχρι το 100 % των  δαπανών συντονισμού.  - Τα συνοδευτικά μέτρα, συμπεριλαμβανομένων των πριμοδοτήσεων σκοπιμότητας  i) Τα συνοδευτικά μέτρα που αναφέρονται στο άρθρο 7 και περιγράφονται στο παράρτημα Ι, θα εκτελεστούν ιδίως:  - με την οργάνωση επιστημονικών σεμιναρίων, εργαστηρίων και διασκέψεων,  - με δραστηριότητες εσωτερικού συντονισμού με τη σύσταση συντονιστικών ομάδων,  - με δραστηριότητες εξειδικευμένης κατάρτισης, κατά τις οποίες θα δίνεται έμφαση στην κάλυψη πολλαπλών επιστημονικών τομέων,  - με σύστημα ανταλλαγής πληροφοριών,  - με την προαγωγή της εκμετάλλευσης των αποτελεσμάτων,  - με την ανεξάρτητη επιστημονική και στρατηγική αξιολόγηση της λειτουργίας των σχεδίων και του προγράμματος.  ii) Οι πριμοδοτήσεις σκοπιμότητας είναι επιδοτήσεις ύψους μέχρι 30 000 Ecu, που καλύπτουν το 75 % κατ' ανώτατο όριο του κόστους μιας ερευνητικής δραστηριότητας που δεν διαρκεί περισσότερο από εννέα μήνες και αποσκοπεί στον προσδιορισμό της σκοπιμότητας  μιας διάταξης, μιας ιδέας ή μιας καινοτόμου μεθόδου. Οι πριμοδοτήσεις αυτές χορηγούνται μόνον σε ανεξάρτητες μικρομεσαίες επιχειρήσεις (ΜΜΕ) με τεχνολογική βάση οι οποίες είναι εγκατεστημένες στην Κοινότητα. Σκοπός των πριμοδοτήσεων αυτών είναι να  βοηθηθούν οι ΜΜΕ να αποδείξουν τις ικανότητές τους έναντι των δυνητικών εταίρων προκειμένου να διατυπώσουν μελλοντικές προτάσεις συνεργασίας. Τα αποτελέσματα της έρευνας αυτής πρέπει να αποτελέσουν τη βάση της συμμετοχής μιας ΜΜΕ σε έναν όμιλο, ο οποίος  θα επιδιώκει τη χρηματοδότηση μιας πρότασης εφαρμοσμένης βιομηχανικής έρευνας από το πρόγραμμα "Βιομηχανικές Τεχνολογίες και Τεχνολογίες των Υλικών".  3. Η διάδοση των γνώσεων που αποκτώνται κατά την εκτέλεση των σχεδίων, πραγματοποιείται, αφενός, εντός του ειδικού προγράμματος, και, αφετέρου, μέσω μιας συγκεντρωτικής δράσης, σύμφωνα με το άρθρο 4 παράγραφος 3 της απόφασης 90/221/Ευρατόμ, ΕΟΚ.